Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Millennium-neuvottelukierros (AKT-EU 2752/99/lop.)



Virallinen lehti nro 271 , 24/09/1999 s. 0062 - 0063



PÄÄTÖSLAUSELMA(1) WTO:n millennium-neuvottelukierros Yhteinen edustajakokous, joka - kokoontui Strasbourgissa (Ranska) 29. maaliskuuta - 1. huhtikuuta 1999, - ottaa huomioon Marrakeshin yleissopimuksen, - ottaa huomioon WTO:n toiminnasta annetut päätöslauselmat, - ottaa huomioon banaanien YMJ:tä koskevista kauppakiistoista antamansa päätöslauselmat, A. muistuttaa, että Uruguayn kierroksen seurauksena syntyneen monenkeskisen kaupan vapauttamisen hyödyt ja haitat ovat jakautuneet epätasaisesti teollisuusmaiden ja kehitysmaiden välillä ja että tämä epätasapaino on korjattava kehitysmaiden hyväksi, B. tunnustaa pienten valtioiden erityistilanteen, sillä niiden pienuus aiheuttaa vakavia ongelmia, kuten liiallisen haavoittuvuuden niistä riippumattomista ulkoisista tekijöistä ja riskeistä ja suuret kaupan vaihtelut, koska niillä on vain harvoja vientituotteita ja mahdollisuudet monipuolistaa vientiä ovat rajoitetut, C. katsoo, että WTO:n tavoitteena tulee olla maailmankaupan tasapainoinen järjestäminen siten, että kaikki maailman osat voivat kehittyä tasaisesti, D. katsoo, että tämä on aiheena parhaillaan käytävissä AKT:n ja EU:n neuvotteluissa, joissa käsitellään mahdollisten alueellisten kumppanuussopimusten tekemistä AKT-valtioiden kanssa, E. katsoo, että EU ja AKT-maat jakavat saman käsityksen tasapainoisesta kehityksestä, jossa suojellaan ympäristöä ja ylläpidetään tiettyjä sosiaalisia normeja ja tavoitteita, F. ottaa huomioon, että uusi monenkeskinen neuvottelukierros alkaa lähikuukausina, G. on tietoinen siitä, että tehottomampi, mutta runsaasti subventoitu maataloustuotteiden tuonti Euroopasta haittaa maataloustuotteiden jalostukseen perustuvaa kehitysmaiden teollistumista, H. katsoo, että Euroopan unionin ja Yhdysvaltojen välisten kauppakiistojen määrä on lisääntynyt, etenkin Euroopan unionin AKT-maille myöntämää suosituimmuuskauppaa koskevissa asioissa, 1. pyytää virallisesti neuvostoa, komissiota, Euroopan unionin jäsenvaltioiden hallituksia ja AKT-valtioiden hallituksia tekemään kaikkensa sen puolesta, että millenium-kierroksen neuvotteluissa WTO saadaan tunnustamaan suosituimmuussopimuksille rooli kehitysavun välineinä; 2. korostaa sitä, että pienille valtioille pitää taata erityiskohtelu, joka koskee niiden pääsyä rahoituspalveluiden ja suosituimmuuskaupan piiriin ottaen huomioon niiden haavoittuvuuden ja rajoitetut mahdollisuudet torjua ulkoisia riskejä ja uhkia; 3. tukee - kuten suurin osa kehitysmaista ja niiden joukossa myös enemmistö WTO:on kuuluvista AKT-valtioista - WTO:n nykyisten erityis-ja erilliskohtelua koskevien määräysten säilyttämistä, vahvistamista ja täytäntöönpanoa, sillä määräyksiä on jäänyt toteuttamatta siksi, että ne eivät ole olleet sitovia; 4. kehottaa laajentamaan erityis- ja erilliskohtelua koskevat määräykset kattamaan myös positiivisen syrjinnän yhdestä vientituotteesta riippuvaisten haavoittuvien talouksien hyväksi ja laatimaan indeksin, jossa otetaan huomioon pienet saarivaltiot; 5. muistuttaa EU:n ja AKT-valtioiden eri Lomén sopimusten yhteydessä tekemistä sitoumuksista; 6. korostaa, että EU:n WTO:ssa tekemät sopimukset eivät ole juridisesti sen Lomén sopimusten yhteydessä tekemien sopimusten yläpuolella; 7. kehottaa komissiota ja neuvostoa lisäämään AKT-maille annettavaa apua ja teknistä neuvontaa, jotta ne voivat osallistua täysipainoisesti tuleviin neuvotteluihin; 8. pyytää tarkistamaan WTO:n mekanismeja niin, että kehitysmaiden edut ja etenkin köyhyyden torjumisen tavoite otetaan paremmin huomioon; 9. pyytää kaikkia WTO:n jäsenvaltioita varmistamaan, että kolmannessa WTO:n ministerikokouksessa (vuoden 1999 lopussa) sovittavassa uusien monenkeskisten neuvottelujen esityslistassa ilmennetään selkeästi neuvottelujen tavoite, joka on kaikkia hyödyttävä kestävä kehitys; 10. tukee ehdotuksia erityiskohtelua koskevien määräysten tekemisestä pakollisiksi laillisesti sitovalla tavalla, mikä auttaisi ottamaan paremmin huomioon riitojenratkaisupaneelin päätösten yhteiskunnalliset ja taloudelliset vaikutukset kehitysmaissa; 11. pyytää Lomén sopimuksen pöytäkirjoja uudistettaessa ottamaan huomioon pöytäkirjan jokaisen alan erityispiirteet ja että pöytäkirjat räätälöidään tapauskohtaisesti kunkin alan erityistarpeiden mukaan; 12. muistuttaa myös, että Euroopan maiden kehityksessä tämänhetkiselle kehitystasollensa on ollut suhteellisen protektionismin jaksoja ja että myös nykyisten kehitysmaiden pitää tarvittaessa voida saada erityiskohtelua osakseen; 13. pyytää AKT-valtioiden ja EU:n tulevia neuvottelijoita laatimaan yhteisen strategian, jolla WTO saataisiin tunnustamaan terveyden, ympäristön ja sosiaalisten normien merkitys, sen sijaan että se pitäisi niitä maailmankaupan esteinä; 14. pahoittelee sitä, että USA on viime aikoina omaksunut yksipuolisen lähestymistavan kauppakiistojen hoitamisessa ja pyytää WTO:ta tiukentamaan tällaisia toimenpiteitä harjoittaviin maihin sovellettavaa sanktiojärjestelmää; 15. pahoittelee erityisesti amerikkalaisten asennetta banaanien YMJ:tä koskevassa kiistassa; 16. kehottaa yhteispuheenjohtajiaan välittämään tämän päätöslauselman komissiolle, AKT-EU ministerineuvostolle ja WTO:n pääjohtajalle. (1) Yhteinen edustajakokous hyväksynyt 1. huhtikuuta 1999 Strasbourgissa (Ranska).